정조 12년 · 목
節目畿甸峽民難支之弊蓋有二焉一則春間之獵雉也貢人輩爲備夏月御供日雉受出畿營及饔院公文發遣獵雉之軍而其載率妻子出沒村閭憑藉討索罔有紀極甚至於偸竊器皿奪掠牛馬一番經過處如値災荒矣惟我聖上深軫此民隱貢物獵雉之軍特命革罷夏月供上之雉仍令代封故自昨年至今歲峽民輩安意耕鑿而至於獵猪一事伊後筵中適因言端自上俯詢其爲弊而速令變通蓋京而軍門外而畿邑必也趁臘前十日封進而其行獵之處必於東之砥楊加西之湍麻積等地故行獵之軍必發山峽居民名之曰獵猪驅軍而所謂驅軍俱是農民非特一年力穡之餘未有息肩之樂方當糴逋竝納之時又被營筋之苦未流之弊乃使吏隸火督妻子替囚而甚至於觸冒風雪上下山嶺衣單肚飢不病者鮮矣此旣非一兩日所可捉得者則環一山而遍行積屢旬而窮搜如干甕罌之儲盡歸接濟之資如是而蕩析家產如是而輾轉流離一年如此二年如此昔之十家今焉九空其所爲弊比諸雉軍所過反有甚焉故昨冬特命道臣分付各該邑凡係驅軍優給糧資使之行獵仍令畿營自明年爲始本道臘猪以雉代封而外此京軍門行獵驅軍使之劃卽講究永革弊瘼蓋此守禦廳屯牙兵不過是納米之軍視他軍伍不啻輕歇而況其三司十五哨中中哨三哨則中廢而復設亦可知其無甚關係訓局步軍移屬中部於禁營兵曹騎兵移屬幾當於精抄廳此古例之可以傍援者且其該屯距山最近以此民而作此軍食此土而應此役一以替峽民冬行獵之弊一以寓古人兵藏農之義守禦屯牙兵三哨換定驅軍該廳屯田以餉屯相換而牙兵身米及屯稅不足者竝令給代以給代數爻磨鍊開錄于左大抵京外軍制元無膠鼓或增或省各從便宜三旗以至四五六旗三隊以至四五六隊或以一百二十五六七名或以一百廿二十一名又或以單百名爲哨制今若令該廳略綽扮定以每哨百名爲例剩以補減依舊是十五哨哨官亦不必省額以言乎屯田則多少優劣不須較論蓋以餉屯散在各處而距山最遠守屯布在山下而所謂驅軍俱在此土從便互換輕稅蠲徭使之耕稼其中歲應驅役者非爲本營之地專出於恤民隱除邑弊之至意從今以後山峽居民前旣免雉軍之害後又祛驅軍之若庶可以安堵奠居矣後錄條件永久恪勤遵行一守禦廳十五屯牙兵每哨減額二十五名作爲本營左右後三哨之由已悉於頭辭中蓋此守屯或在關東或在湖西以畿內言之本營設屯在於四邑而砥平一邑外其餘三邑元無屯牙兵名色故屯田從便設置軍兵推移換定廣州則三屯所減屯牙兵合爲七十五名而俱是奴軍且此該邑以守城獨鎭守禦廳所管軍校外無他名色實難換代上項七十五名則以利川所在該廳右部牙兵移額後若其存減之數成出別件册子該廳及畿營依此擧行一今此軍兵三哨三百八十一名內一百五十四名砥平五十名楊根五十名加平一百二十七名坡州合爲作哨被抄軍丁則無論某郡保與閑丁皆以守禦屯牙兵減額者依數換定四邑軍制今已團東此後有闕之代各自該邑從該頭目手本勿拘何項名色就其該屯近處所居良丁隨卽充定至於砥平之山北里則地是窮峽人皆精銳該里有闕必以該里所居者代定而毋論此邑彼邑或以私賤苟充有所現發則該頭目別加嚴勘懲礪一守禦廳以一百二十五名爲一哨本營以一百二十七名爲一哨故以彼良牙兵三哨作此左右浚三哨每哨不足各爲二名被抄中閑丁係是無役而自朝家深軫來後良丁之有弊特命隨其被抄而給代無論有役無役一倂磨鍊給代今此閑丁換代者各自該邑姑付無布之歇役待闕塡充將此節目曉諭軍民咸知新設初慰恤之至意三哨不足六名內砥平坡州各二名楊根加平各一名以巡營旗手保等歇役從便充數一祝靈山驅軍則以加平軍五十名分排策應龍門山驅軍則山之北以楊根軍五十名砥平山北里軍二十七名通融排日山之南砥平北面軍一哨專當擧行每當行獵之時該哨官前期傳令於各該頭目以爲及期領待之地而上番期在至月行獵亦在臘前加平軍如當上番則行獵必以龍門山砥平軍如當上番則行獵必以祝靈山俾無臨時掣礙之弊一今此屯兵係是驅軍每當冬獵偏被勞苦身米煙役依禁御兩營正軍例特爲蠲減務盡紓力俾各奠安之地所謂驅役旣非逐年常有之事且係本營外軍則上番亦係不已之事而以此三哨之軍依他營例排番其勢末由每年一哨至月初一日爲始入番翌年正月初一日下番而歲以爲常輪回擧行每當赴番之時自本營如兵曹禁御三營之例前期三朔移關畿營以爲知委該邑使之定監色前三日領付於本營凡係物故債旣命蠲減今無可論第其逃老則本官付標時不可無紙書之債以五錢從略定式此外如有憑藉徵斂之端則該頭目依律照勘一軍兵有闕則各自該邑塡代付標每式年改都案亦自該邑三件成出一件本營磨勘一件畿營留上一件該邑上付番時雜費條各三兩改都案時紙書債各五兩以各該邑屯稅作錢條中依此會減上下一軍兵旣已磨鍊上番則資保不可不定給此時軍丁有難推移每年每名資保代錢二兩卜馬軍則每名四兩以屯稅作錢條上下當此設始之初卜馬自備之弊不可不別般軫恤當其番次每匹官錢十兩以上納錢條中上下加給二保代錢以爲添補立馬之地而官錢十兩次次傳受坡州則御營軍卜馬二匹價爲四十兩禁衛軍卜馬二匹價爲三十四兩合七十四兩兩營卜馬軍互相傳授云旣是流來傳受則可見其本非卜馬軍之自備本州案付兩營軍今已移額卜馬價七十四兩亦爲移給於本營卜馬軍上番軍則每朔料米各九斗以屯稅上納條上下一每年農歇時各該頭目率其隊下軍兵或射或放別加肄習夏三朔外至於春秋冬則必遵月課務期成就若其後哨則竝三邑作隊合成一哨三邑各有頭目不必一處團聚以煩往來之勞此則各其邑頭目依此擧行如是定式後凡係肄習之節不勤擧行若有他境軍兵勤令聚待一處私習時各其療飢次外或有憑藉徵斂之弊當該頭目嚴治汰去一今此軍兵換代之類無論某軍門某衙門各該邑所謂査正債付標債一倂分揀務令紓力俾無騷擾之弊內而京司吏隸外而各邑監色或有侵索之端而有所現發則犯者別加刑勘當該守令亦從重論責一屯田畓則砥平所在守禦廳移屬田畓竝一百六十三結三十七負內今春踏驗之時陳雜頉六十九結九十九負四束除實田爲七十結四十五負四束畓爲二十二結九十二負二東在前該廳收稅時毋論田畓隨其所出每負各穀一斗五升收捧而比戶曹恒式每負加數爲五升故民不願耕陳廢居多敬奉特敎田畓稅條每負定以一斗則租爲一百五十二名十二斗二升田各穀爲四百六十九石十斗四升本廳買得賭地租爲十五石三斗本縣北面所在戊戌年戶曹還出稅移屬田畓十五結八十負二束內陳雜頉三結九十負八束除實田畓十一結八十九負四束每負租一斗七十九石四斗四升合租二百四十七石四斗六升依準折六斗作米爲九十八石十三斗八升四合田各穀四百六十九石十斗四升內九石四斗本色太上納除其餘四百六十石六斗四升每石作錢假令一兩五錢則六百九十兩六錢四分上下倉柴場稅錢二百十兩山直身錢三十六兩合錢爲九百三十六兩六錢四分楊根所在訓鍊都監移屬柴場稅錢八十兩本官移屬火稅錢三百七十七兩五錢合錢爲四百五十七兩五錢加平郡移屬各樣柴場火田三十五結二十負內十一結十負香炭及雜費給代條除實火田二十四結十負代錢二百四十一兩冒耕田畓二十一結八負竝稅條代錢二百二十八兩六錢坊洞冒耕火田減稅中移屬八十五負代錢八兩五錢戶曹移屬自首加耕田畓十三結代錢一百三十兩合錢爲六百六兩一錢以上錢穀各自該邑依此收捧趁歲前照數上納于本營以爲上番軍糧料及資保錢上下之地一加平西面坊洞火田及冒耕田一傡移屬而本官給代亦已磨鍊洪家立案之地混入其中故自本營因判付辭意洪家立案之地竝令出給當初只擧一洞大數而旣無洪庄區別之事洪家徒擁舊來立案亦無卜數指的之文故往復該邑詳加査實則洪家立案內火田爲四十日耕冒耕田爲四十五日耕而每日耕四負合三結四十負故謹依判下還給洪家而減却稅總蓋加平執稅之規無論火田冒耕田一日耕稅爲四負而坊洞一洞每日耕四負之稅本官如例責納洪家收稅又爲三斗其所徵稅至於七斗之多故民不食利村里蕭然今此坊洞冒火田還付本官則疊稅之弊必將依舊故特命蠲減三斗只納四斗以均厥稅而其中三斗洪家如前收捧一斗付之本營若復蠲減之十七石稅穀竝令給代從此坊洞居民決免多年疊徵之苦民稅旣已減定官捧仍又給代今年爲始依此奉行每日耕所捧一斗合五石十斗代錢八兩五錢則一體入錄依此上納一祝靈山乃是獵處東有林草項沙里西有坊洞立石里四里皆大村也或火或斧任他狼藉則獵場必將赭濯東西四里所居軍兵中各定山直一名以爲禁火禁伐之地若其勤慢各該頭目常加摘奸勸懲期有實效山直則每年交遞一龍門山盤據三邑之界而東西南北皆可獵之處北而楊根北面東而砥平山北里南而同縣北面所居軍兵中各一名定爲山直常加禁養俾無山腰以上亂䂨之弊山之西旣無本營軍兵此則砥楊兩邑從便定山直使之一體擧行一砥平所在內需司柴場今已移屬周廻長廣殆過百里另飭禁伐然後可免斧斤狼藉之患場內火稅之地庶無減總之歎柴場山直二十名仍差擧行以專其役而若其上下倉都山直各一名身錢則依前減除其餘十八名則每名各二兩每年收稅時各該都山直一一捧納於本官以爲一體上納之地萬一有擧行不勤身錢拒納之弊則當者及都山直自本官懲治督捧楊根加平所在柴場亦爲定山直禁養一砥平所在守禦屯田畓戶曹還出稅田畓及加平所在自首加耕田畓今已移屬區別田畓今年爲始免稅加平所在戶曹納大田一結五十負亦已移屬一體減總各自該邑修成册兩件報巡營以爲粘移戶曹憑考懸頉之地戶曹還出稅十五結八十負二束雖以有土載錄於丁巳量案云而自在免稅時各有其主轉相賣買且戊戌年還出稅時不爲移屬於內司則於此可知其本非有土旣非有土則若起若陳非本營可知三結九十負八束年久陳廢云當此設施之初不可混同責稅陳荒處外一結八十九負四束則自本官別加踏驗無減是總雖値歉歲準數充給以爲依詳定作米出浦竝與屯稅作米一體載運之地三邑所在各樣柴場幅員長廣山名洞名四標及冒耕田畓卜數各自該邑消詳修成册一件邑上二件成貼報巡營以爲一件營上一件入送本營而砥平坡州屯田量案鱗次修正上送各處山直姓名成册別件上送一在前守禦屯結錢自該廳輸送均役廳云旣非有土則結錢自該廳輸送例無可據每一結百斗之外加捧之五十斗及外此草價等名色竝令蠲減則一結五錢之結錢作人擔當在法當然今年爲始依此施行火稅執卜邑各不同砥平上下倉則一日耕收稅多不過二斗小或爲一斗內外楊根之各樣火稅則一日耕小米一斗太二斗而代錢五錢恒定收捧加平則毋論火田冒耕一日耕代錢爲四錢而宜嬪房柴場火稅獨以五錢收捧云同是一境之內不可如是斑駁民情厭其苦重其間不無稱冤守禦屯累百石之加稅特推民隱爰命減除則其在仰體之道尤不可任其異同加平火稅錢通同以四錢磨鍊以爲勸民廣墾之地一砥平楊根加平三邑所在屯田畓旣減其賦又輕厥總從今收稅之節視前可謂便易三邑稅總今已停當各處給代且已磨鍊屯監不必定送各該地方官別定屯監色專管收稅以爲趁歲前上納之地而凡火稅執卜各有常例執卜收稅等事一遵定式施行如有科外濫徵之弊過限遷就之患則該邑監色從重嚴勘當該守令亦爲論責式年都案及上番時領付等事仍令屯監色擧行一長湍麻田積城等邑係是行獵之處宜有置軍之擧而三邑境內旣無可合屯田則軍在此土屯在他邑有乖兵寓農之本意就其傍近坡州設屯置軍而外軍三哨內二哨東峽三邑一哨坡州東西抄定今已團束而坡州雲泉面防營屯田畓三十九結九十二負六束內陳田九結三十八負除實田十四結七十四負八束畓十五結七十九負八束合實田畓三十結五十四負六束移屬本營而取考該牧各年打作及田賭地實數則以近年言之稍登之甲辰乙巳兩年元總俱爲八百餘石至於丙午丁未兩年則或爲五百餘石或爲四百餘石元數外斛量剩多則爲數百包少不下百餘石設施初年宜有折衷定總之道而第是打作與收稅有異所謂禾利稔荒懸殊豐歉之間加減殆至三四百石定總一事最難輕議豐歲之八百石歉歲之五百石旣有從前可照之總似無向後過不及之歎今姑依此定總一各屯米條不足今此屯土所出毋論打作賭地全數作米上納則在本營需用可爲優裕而竝令作米在作人不無爲弊之端每年元總中隨其多少一半作米一半作錢而上納米所載舡隻則毋論地土舡京江舡自本官別定監色前期執捉依他例給貰載運作錢條則依詳定及該牧已例不計豐歉每石一兩五錢恒定作錢而方秋累百石作錢勢難以時月了當此亦開春上納事依下款定式擧行秋收時許多穀物以一屯舍音有難典守監官山直等居在屯內而旣有應食復戶且兼本屯作者守直等事一體眼同擧行無論作人山直擧行一或不勤一從監官指告隨卽懲治作米作錢之際或有拒納之人亦自本官嚴囚督捧至於結錢代租十三石九斗依前以元數中減給一屯內山麓擧皆童濯所謂監官山直別無供役之可言方山一岡旣是奉安舊地絃巖一洞自是臨津後障而尙今守護松木森列禁養等節依前擧行而如有犯斫之弊小者監官懲治大者本官照律重勘一以此屯土作人無以充數就附近居民從自願抄擇外居軍兵若移接屯所而無土可耕屯內作人不係本營而有甚懶農則監官舍音具由告知於屯監或本官隨卽差汰或有行臆而憑藉與奪另加禁飭俾無奸弊於其間若其當初物主仍爲作人者切勿橫侵俾各奠安凡此屯內居民尠少無論被抄與否凡係屯內居生者本官煙戶雜役竝令勿侵以爲募聚之地一各邑錢穀上納時舡馬雜費及本營行獵時糧資就稅條中上下以此作米之數不無不足之慮此則隨所入磨鍊以錢貿米取用一行獵時砲手糧資自京運致不無弊端砥平則屯稅作米條加平則追劃十三結稅穀中一從本營行關作米計減後區別成陳省上納如無本營指揮則勿爲擧論其餘錢條無論此邑彼邑必爲依定式趁歲前上納若其作米條作錢條煞有商量待滌場作米之際易致塞江累百石作錢之節自費月日砥平坡州兩邑作米作錢限以開春上納恐合便宜依此擧行色落條今若依例磨鍊則加斂之弊必從中生以上兩邑上納時色落每石二升五合計給書庫入倉馬貰及役人價臨時酌定以錢條計減一各營邑給代條假令磨鍊則守禦廳牙兵三哨身米一百五十石竝色落人情雜費合一百七十石砥平屯稅上納各穀折米六十三石十一斗零竝色落人情雜費合米六十八石十斗零都合二百三十八石十斗零上納作錢條四百七十六兩五錢六分穀單一百同價錢四十兩合五百十六兩五錢六分內牛稅及屯還耗條代錢六十四兩一錢除實錢四百五十二兩四錢六分元情債十五兩九錢合錢四百六十八兩三錢六分內給代而本縣糧餉屯稅錢三百六兩四錢一分計除其餘一百六十一兩九錢五分依詳定例代米磨鍊爲四十三石二斗零合米二百八十一石十二斗每石補縮米三斗雜費補縮米五升合米六十六石一斗都合米三百四十七石十三斗零楊根火稅代以正穀則爲一百石零以皮穀則爲二百五十一石零加平火田冒耕稅錢代以正穀則爲七十石零以皮穀則爲百七十五石零守禦廳則南漢餉米依北漢平倉江都例附近之果川利川驪州楊州龍仁等邑每年三千四百八十石恒定加分取耗給代以爲需用之地餉米加分專爲給代而特用別例則雖値歉歲停退捧留切勿擧論耗條準數上納俾無豐歉盈縮之弊楊根加平兩邑亦以每年加分耗準此給代而該邑耗條如或不足以附近邑耗條推移會減一坡州防營將士等一年支放條以屯租上下假令爲八百五十石零今此屯土旣已移屬則給代條亦當依此數磨鍊而本租八百五十石依詳定折米則爲三百五十石矣京畿甲辰受來江都米都數爲一萬石每年耗條一千石限十年準萬石輸送後元穀留作本道還穀自是前例就其中限三千五百石移屬坡州防營每年取耗三百五十石以爲支放之資如是則每年江都輸送一千石內見縮當爲三百五十石矣此一款輸送條計數退限準萬石而止送耗條留元穀寔出於畿內添糶之意而旣給代又退限則畿內穀簿之不足自如自賑廳待畿營往復以賑廳儲置錢中米則三千五百石租則八千五百石間限數年從便貿取元穀付之賑廳耗條劃給坡州後江都米之移屬防營者還爲分錄於元劃來各邑耗條則依前移送無論退限與移送必爲準萬石而止一今此坡州給代條係是防營將士支放之需而江都米姑先取用條三千五百石散在各邑耗條輸運之際宂費不些本州及傍近數十里之高陽交河積城長湍諸邑無論某衙門穀物又無論米租稱此數折米換錄以爲從便取用之地或値停減之時依南漢加分餉米例俾不得擅自擧論一今此給代條無論錢穀皆從輕總折米磨鍊在該營邑可謂優裕而第此守禦廳屯牙兵收米以餉米耗條計石給代斗斛之欠縮米色之麤劣勢所必然以此一事屢加下詢後元石補縮條每石三斗特令加給色落雜費條每石加給米五升事又爲命下故依此磨鍊而該營月課米自均廳受來改斛量則每石補縮爲二斗二升云而今以三斗磨鍊至於人情雜費不過是下屬沾漑之物而又有加磨鍊者聖念不但爲該營經用而已惟彼別營捧上此他高重故各道漕運願納他倉而至於該倉百般圖免此豈但該倉員役肆行胸臆而然蓋以放下視他倉較重之致今此補縮條若不從優劃給則畢竟濫捧其勢必至而許多還民亦當受害給代數爻之特命從厚專爲乎此無論給代條元餉條每年糶糴之際米色及斗量等節一從舊貫無或過濫依總廳江倉例自該營專管檢察萬一有憑籍濫捧之弊該次知監色等別加重勘懲礪節目內辭緣爲先自該營知委該邑曉諭坊曲使軍民咸知朝家恤民之德意書揭各倉使監色常目愓念俾無犯科之患一守禦廳哨官旣不減下屯田又爲給代而餉屯稅總一從餉廳恒式磨鍊屯牛屯還依前還屬於該廳而今此餉屯旣已相換收稅等事自今年爲始自守禦廳該哨官兼差擧行一凡上番軍兵等鳥銃環刀外軍服戰帶南飛蓋耳藥筒丸囊等各樣小軍物各其軍自備者乃是禁御兩營通行之規而軍兵自備如是數多故每名定給資保一名者所以資其裝之意以上物種依兩營例使之自備則惟彼軍兵不但有臨時難辦之歎而已鄕軍服色各自不齊所見令人愁痛此一節宜有別般的量之道各種物價一從本營定式磨鍊則每名軍服次木六十四尺號衣次木六尺合七十尺價錢四兩入染擣砧縫造絲糊竝價錢二兩八分戰帶次藍細半骨四尺五寸價錢四錢象毛重五錢價錢四錢五分軍物戰袋木五尺價錢三錢南飛蓋耳藥筒丸囊各種小軍物價錢三兩一錢八分合錢十兩四錢一分都合一哨軍軍服器械等價錢爲一千二百四兩四錢一分通計三哨合爲三千六百十三兩二錢三分矣今此價錢之一時自辦其勢末由就其資保參量計報在渠輩不啻紓其力而幸莫大焉今年每名資保錢二兩內除一兩明年四兩內除三兩再明年六兩內除五兩則三年收捧之數合爲一千一百四十三兩比一哨所入不足爲六十一兩四錢一分較看三哨其所不足爲二千四百七十兩零若以資保錢準數收納則軍兵等資保將無受食之日此則自營門從便拮據辛亥年爲始資保錢六兩內每年除留三兩以補軍服改備之需旗書及卜馬軍全數分揀隊長半減軍服則必於軍兵下番時一一收納藏置本營明年上番軍處改染出給而弊破不堪着則隨卽改備又明年引此爲例上番軍戰笠行纏鞋襪等物哨官以下各該頭目交相察飭俾無麤陋之弊而各種器械中鳥銃逢授下送以爲常加肄習之地限以十年限內破傷者使渠修補限後則自本營改備以給無論限內外若有閪失之弊當該軍兵處隨卽徵上一京外五哨哨官以有薦出身三人無薦出身二人自本營另擇擬望而京鄕窠間二年輪差擧行一守禦屯田旣以砥乎所在餉屯給代牙兵亦令屯土近處軍民換定而納錢之類幾居其半矣以彼納錢之軍換此納米之役在軍民殺有苦歇之殊今此砥乎屯牙兵身米無論豐歉每斗四錢以錢代納事命下矣身錢若令頭目輸納該廳則米錢雖殊爲弊則同每年身錢各該頭目趁限收納於本官自本官依他軍保例上納該廳而馬貰雜費則每名一錢磨鍊一屯牙兵逃老故若令頭目望定則旗總等難支必將依舊自如此後有關之類該頭目隨卽手本于本官而本官歲抄時亦如他軍保例一體査實塡充逃老雜費則該廳付標債五錢本邑紙書債五錢務從省約以爲一分紓力之地一牙兵身米之旗書全減隊長半減旣有該廳他屯之已例今此旗書隊等身錢亦爲依例量減俾蒙一視之澤一砥平屯牙兵之以錢代米雜費條之分數酌定係是別恩依此愓念奉行而萬一有毫分違誤之端則該哨官及該頭目隨現重勘一各邑屯牙兵之換定者視其本役皆可謂就歇而至於利川軍需保二十五名之部牙兵換代者雖無多少難易之可論終有以錢爲米之後弊此亦依砥平屯牙兵例一體以錢代納一今此節目一通各自該邑謄書作册逢授旗書以爲常目熟習俾各曉暢而册子則旗書等次次傳掌而如或閪失則紙地筆墨當者自備就營邑所上隨卽謄出以爲屯上之地